
Térbeli heterogenitás és a legeltetés hatása homoki gyep Orthoptera közösségeire

 Az Orthoptera közösségek és a környezeti változók paraméterei között kapcsolat figyelhető meg. A megváltozott környezeti hatásokra érzékenyen reagálnak. Az egyenesszárnyú közösségék különböző élőhely típusokat foglalnak el, ezért indikátor fajok lehetnek adott területen. A dolgozat célja a térbeli heterogenitás hatása, a legeltetett és nem legeltetett terület egyenesszárnyú közösségeinek vizsgálata.
A vizsgálatra a Kiskunsági Nemzeti Park bugaci részének egy 2,4 hektár nagyságú, a legeltetéstől elhatárolt területén és a körülötte elhelyezkedő legelőn került sor. A lekerített terület és a legelő domborzata jellegzetes, buckatetőkkel és buckaközökkel tagolt. A vizsgálatokat 2007-ben és 2012-ben végeztük. A fajokat 2007-ben Barber-féle talajcsapdával, 2012-ben fűhálóval gyűjtöttük be. A magyarázó háttérváltozók mindkét évben ugyanazok voltak.
A két év adatsorán ordinációs eljárásokat: Nem metrikus többdimenziós skálázását, Kanonikus korreszpondencia elemzést, Indikátorfaj-analízist végezetem.
Eredményeim alapján elmondható:
1) Mindkét évben a különböző mintavételi módszerek alkalmazásával az elkerített terület buckatető és buckaköz Orthoptera közösségei nem különültek el egymástól. Viszont a legelőn lehelyezett mintavételi helyek Orthoptera közösségei élesen elhatárolódtak az elkerített területétől.
2) A két évben a környezeti változók közül, a legeltetés volt a legerősebb hatással az egyenesszárnyú közösségek hasonlóságára.
3) Az indikátor értékek alapján karakterfajok köthetők a legeltetett és nem legeltetett területhez.
4) A különböző mintavételi módszerek hatékonysága elkülönül a legeltetett és a nem legeltetett területen.
Az Orthoptera közösségek fontos szerepet játszanak a füves-ökoszisztémák fenntartásában. Folytonos vizsgálatuk lényeges, mivel rávilágítanak a természetvédelmi kezelések és a gyepgazdálkodás által történő beavatkozások hatékonyságára.



